
  R E P U B L I K A    H R V A T S K A
 KRAPINSKO-ZAGORSKA ŽUPANIJA
               OPĆINA ĐURMANEC
                OPĆINSKO VIJEĆE

[bookmark: _Hlk234996273]KLASA:406-01/26-01/000
URBROJ:2140-11-26-
Đurmanec, … listopada 2026. 
 

	Na temelju članka 15. stavaka 2. i 3. Zakona o javnoj nabavi ("Narodne novine" broj 120/16, 114/22 i 48/26) i članka 15. Statuta Općine Đurmanec ("Službeni glasnik Krapinsko - zagorske županije" broj 15/21 i 49/24), Općinsko vijeće Općine Đurmanec na 8. sjednici održanoj dana ... listopada 2026. godine, donijelo je

PRAVILNIK
[bookmark: _Hlk234996316]o provedbi postupaka jednostavne nabave


I. OPĆE ODREDBE
Članak 1.

            (1) Ovim Pravilnikom o provedbi postupaka jednostavne nabave (u daljnjem tekstu: Pravilnik) uređuje se postupak nabave roba, usluga i radova za potrebe Općine Đurmanec kao Naručitelja (u daljnjem tekstu: Naručitelj) za koje ne postoji obveza provedbe postupaka javne nabave sukladno odredbama Zakona o javnoj nabavi („Narodne novine“ broj 120/16, 114/22, 48/26, u daljnjem tekstu: Zakon o javnoj nabavi)  odnosno čija je procijenjena vrijednost nabave manja od 50.000,00 EUR bez PDV-a za robu i usluge te provedbu projektnih natječaja, odnosno manja od 100.000,00 EUR bez PDV-a za radove (u daljnjem tekstu: jednostavna nabava).
(2) Na jednostavnu nabavu primjenjuje se članak 15. Zakona o javnoj nabavi.
(3) Svrha ovog Pravilnika je osigurati učinkovito, transparentno i ekonomično trošenje sredstava naručitelja, poticanje tržišnog natjecanja među gospodarskim subjektima te dosljednu primjenu načela javne nabave i sprječavanje sukoba interesa u postupcima jednostavne nabave.
           (4) Izračun procijenjene vrijednosti nabave temelji se na ukupnom iznosu nabave bez poreza na dodanu vrijednost (PDV).
(5) Jednostavna nabava ne smije biti osmišljena s namjerom izbjegavanja primjene Zakona o javnoj nabavi ili drugih odredbi ovog Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljni položaj.
(6) Komunikacija i svaka druga razmjena informacija  između Naručitelja i gospodarskih subjekta te ostalih dionika u postupku nabave obavlja se na dokaziv način, putem Elektroničkog oglasnika javne nabave Republike Hrvatske (u daljnjem tekstu: EOJN RH), putem elektroničke pošte, a iznimno i putem pošte ili osobne dostave pri čemu se prednost daje primjeni elektroničkih sredstava komunikacije.
(7) Riječi i pojmovni sklopovi koji imaju rodno značenje, bez obzira na to jesu li u ovom Pravilniku korišteni u muškom ili ženskom rodu, odnose se na jednak način na muški i ženski rod.
(8) Pojmovi koji nisu posebno definirani ovim Pravilnikom imaju značenje utvrđeno Zakonom o javnoj nabavi i podzakonskim propisima kojima se uređuje područje javne nabave.


II. POŠTIVANJE NAČELA JAVNE NABAVE

Članak 2.

(1) Naručitelj je u provedbi postupaka jednostavne nabave obvezan poštivati načela javne nabave iz članka 4. Zakona o javnoj nabavi, a osobito načela tržišnog natjecanja, jednakog tretmana, zabrane diskriminacije, transparentnosti i razmjernosti. 
(2) Načelo tržišnog natjecanja primjenjuje se na način da naručitelj, kad god je to moguće i razumno s obzirom na predmet nabave, osigurava sudjelovanje većeg broja gospodarskih subjekata, osobito:
 – upućivanjem poziva za dostavu ponuda većem broju gospodarskih subjekata, 
– javnom objavom postupka jednostavne nabave kada je to propisano ovim Pravilnikom,
 – izbjegavanjem neopravdanih tehničkih specifikacija ili uvjeta koji bi mogli neopravdano ograničiti tržišno natjecanje. 
(3) Načelo jednakog tretmana i zabrane diskriminacije primjenjuje se na način da naručitelj svim gospodarskim subjektima osigurava jednake uvjete sudjelovanja u postupku jednostavne nabave, osobito: 
– dostavljanjem istih informacija svim zainteresiranim gospodarskim subjektima, 
– objavom pojašnjenja i dopuna dokumentacije o nabavi na način koji osigurava da su dostupne svim gospodarskim subjektima pod jednakim uvjetima, 
– izbjegavanjem tehničkih specifikacija ili uvjeta koji neopravdano pogoduju određenom gospodarskom subjektu. 
(4) Načelo transparentnosti primjenjuje se osiguravanjem jasnoće i dostupnosti informacija o postupku jednostavne nabave, osobito kroz: 
– jasno i nedvojbeno definiranje predmeta nabave i uvjeta postupka u pozivu za dostavu ponuda, – pravodobno davanje pojašnjenja ili dopuna dokumentacije o nabavi, 
– dokumentiranje svih radnji u postupku jednostavne nabave, 
– javnu objavu postupaka jednostavne nabave kada je to propisano ovim Pravilnikom. 
(5) Ako naručitelj tijekom postupka jednostavne nabave izmijeni ili dopuni uvjete postupka ili dokumentaciju o nabavi na način koji može utjecati na pripremu ponuda, dužan je: 
– pravodobno obavijestiti sve gospodarske subjekte koji sudjeluju u postupku, 
– prema potrebi produljiti rok za dostavu ponuda kako bi gospodarski subjekti imali dovoljno vremena za pripremu ili prilagodbu ponuda. 
(6) Načelo razmjernosti primjenjuje se na način da uvjeti sposobnosti gospodarskih subjekata, tehničke specifikacije, rokovi i drugi zahtjevi budu razmjerni predmetu nabave, njegovoj procijenjenoj vrijednosti i složenosti, te da ne predstavljaju neopravdanu prepreku tržišnom natjecanju. 
(7) Naručitelj je obvezan planirati i provoditi nabavu na način kojim se sprječava neopravdano dijeljenje predmeta nabave s ciljem izbjegavanja primjene Zakona ili odredbi ovoga Pravilnika. 
(8) Sve radnje u postupku jednostavne nabave moraju biti primjereno dokumentirane, uključujući osobito: poziv za dostavu ponuda, zaprimljene ponude, pojašnjenja i dopune dokumentacije, zapisnik o pregledu i ocjeni ponuda te odluka o odabiru ili poništenju postupka. 
(9) Osobe koje sudjeluju u pripremi i provedbi postupaka jednostavne nabave dužne su postupati zakonito, nepristrano i profesionalno te su odgovorne za zakonito, transparentno i učinkovito provođenje postupaka u skladu sa Zakonom i ovim Pravilnikom.

III. PRIMJENA PRAVILNIKA
Članak 3.

           (1) Odredbe ovog Pravilnika moraju se primjenjivati na način koji omogućava učinkovitu nabavu te ekonomično i svrhovito trošenje proračunskih sredstava Općine Đurmanec.

           (2) U provedbi postupaka jednostavne nabave, osim propisanog ovim Pravilnikom, na odgovarajući način primjenjuju se odredbe posebnih propisa odnosno važećih zakonskih i podzakonskih propisa, a koji se odnose na pojedini predmet nabave u smislu posebnog zakona, kao i odredbe primjenjivih općih i posebnih akata Naručitelja.
           (3) Postupak jednostavne nabave može započeti kada su sredstva za predmetnu nabavu osigurana u Proračunu Općine te predviđena u Planu nabave, izuzev predmeta nabave procijenjene vrijednosti manje od 5.000,00 EUR bez PDV-a.
           (4) Ukoliko predmetna nabava nije predviđena u Planu nabave, prije početka postupka nabave pristupit će se izmjeni/dopuni istog.
           (5) U slučajevima iznimne žurnosti postupak nabave može započeti i prije nego što se izmjeni/dopuni Plan nabave, a u tom slučaju sredstva moraju biti predviđena Planom nabave u trenutku sklapanja ugovora o jednostavnoj nabavi.
(6) Naručitelj je dužan kad god je to moguće osigurati primjenu elektroničkih sredstava komunikacije, pa i za nabave čija je procijenjena vrijednost jednaka ili manja od 15.000,00 eura.

Članak 4.

           Ovaj Pravilnik ne primjenjuje se na ugovore koji su izuzeti od primjene Zakona.

Članak 5.

           (1) Ovisno o vrsti robe, radova i usluga koje se nabavljaju, mogu se sklapati i okvirni sporazumi te ugovori na temelju sklopljenog okvirnog sporazuma.
           (2) Okvirni sporazum smije se sklopiti na razdoblje do dvije godine.
           (3) U slučaju okvirnog sporazuma izračun procijenjene vrijednosti nabave temelji se na maksimalnoj procijenjenoj vrijednosti svih ugovora za koje se predviđa da će se sklopiti na temelju tog okvirnog sporazuma za ukupno razdoblje njegova trajanja.
           (4) Procijenjena vrijednost okvirnog sporazuma ne smije prijeći prag iznad kojeg se obvezujuće primjenjuje Zakon.

IV. SPRJEČAVANJE SUKOBA INTERESA 

Članak 6.

            (1) Naručitelj se u provedbi postupaka jednostavne nabave obvezuje poduzimati sve prikladne mjere o prepoznavanju, sprječavanju i uklanjanju sukoba interesa, te u tu svrhu postupa sukladno odredbama članaka 75. do 83. Zakona o javnoj nabavi.
            (2) Predstavnici naručitelja iz članka 76. stavka 2. Zakona o javnoj nabavi dužni su potpisati Izjavu o postojanju ili nepostojanju sukoba interesa s gospodarskim subjektima u smislu članka 76. i 77. Zakona o javnoj nabavi.
            (3) U slučaju saznanja o postojanju sukoba interesa, predstavnik naručitelja obvezan je odmah, a najkasnije dan nakon saznanja, izuzeti se iz provedbe postupka i o tome obavijestiti čelnika naručitelja, koji postupa sukladno članku 81. Zakona o javnoj nabavi.

V. NABAVA ROBE I USLUGA TE RADOVA PROCIJENJENE VRIJEDNOSTI JEDNAKE ILI MANJE OD 15.000,00 EURA

Članak 7.

          (1) Nabava robe i usluga te radova procijenjene vrijednosti jednake ili manje od 15.000,00 eura provodi se izdavanjem narudžbenice jednom gospodarskom subjektu temeljem njegove ponude.




          (2) Iznimno od prethodnog stavka, izdavanje narudžbenice gospodarskom subjektu nije obvezno u slučajevima nabave koje se, sukladno potrebama Naručitelja, kontinuirano provode tijekom godine, primjerice: usluge obrazovanja (seminari, izobrazbe, stručna usavršavanja i slično), uredski materijal, materijal i usluge tekućeg održavanja uredskih prostora, opreme (servis i popravci) i prijevoznih sredstava, javnobilježničke usluge, gorivo i slično.
          (3) Narudžbenica obvezno sadrži podatke o vrsti robe/radova/usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena, roku i mjestu isporuke, načinu i roku plaćanja te gospodarskom subjektu – dobavljaču.
          (4) Potpisom narudžbenice općinski načelnik odobrava predmetnu nabavu.
          (5) Ukoliko bi za pojedinu nabavu bilo potrebno definirati dodatne uvjete izvršenja, može se sklopiti i ugovor o nabavi. 
          (6) Ovlaštena osoba Naručitelja odgovorna je za praćenje realizacije predmetne nabave.

VI. NABAVA ROBE I USLUGA TE RADOVA PROCIJENJENE VRIJEDNOSTI VEĆE OD 15.000,00 EURA
Članak 8.

           Nabava robe i usluga te radova procijenjene vrijednosti veće od 15.000,00 eura provodi se prema Planu nabave i postupku opisanom u ovom odjeljku Pravilnika.

Pokretanje i priprema postupka nabave

Članak 9.

            (1) Ovlaštena tijela Naručitelja utvrđuju je li su sredstva za predmetnu nabavu osigurana u Proračunu te da li je ista predviđena u Planu nabave.
            (2) Ukoliko predmetna nabava nije predviđena u Planu nabave, prije početka postupka nabave pristupit će se izmjeni/dopuni istog, osim u slučaju hitnosti.
            (3) Postupak nabave priprema i provodi Stručno povjerenstvo za jednostavnu nabavu (dalje: Stručno povjerenstvo).
            (4) Općinski načelnik odlukom imenuje Stručno povjerenstvo.
            (5) Stručno povjerenstvo ima najmanje 2 člana, od kojih najmanje jedan mora posjedovati važeći certifikat iz područja javne nabave.
            (6) Članovi Stručnog povjerenstva ne moraju biti zaposlenici Naručitelja.
            (7) Odluka o imenovanju Stručnog povjerenstva sadrži sljedeće podatke: predmet nabave, evidencijski broj nabave iz Plana nabave, procijenjenu vrijednost nabave, podatke o drugim osobama koje imaju utjecaj na odlučivanje i/ili druge radnje vještačenja u vezi s predmetnim postupkom nabave te podatke o gospodarskim subjektima kojima se upućuje poziv na dostavu ponuda, ukoliko su poznati u trenutku donošenja odluke.

Provedba postupka nabave
Članak 10.

1. Postupak jednostavne nabave u modulu jednostavne nabave u EOJN RH:

(1) U postupcima jednostavne nabave čija je procijenjena vrijednost veća od 15.000,00 eura, a manja ili jednaka 25.000,00 eura za robe i usluge, odnosno manja ili jednaka 45.000,00 eura za radove, poziv na dostavu ponuda upućuje se dvama ili više gospodarskih subjekata, za koje postoje saznanja da obavljaju djelatnost vezanu za predmet nabave, u modulu jednostavne nabave u EOJN RH, bez obveze javne objave. 
(2) Naručitelj uvijek može odlučiti provesti postupak putem javne objave poziva u modulu jednostavne nabave u EOJN RH.



	
[bookmark: _Hlk234218013]           (3) Iznimno iz detaljno obrazloženih i opravdanih razloga, navedenih  u članku 12. stavku 1. točkama a), b) i c) ovog Pravilnika, ako realizaciju predmeta nabave najučinkovitije može izvršiti određeni gospodarski subjekt, Naručitelj može tražiti ponudu samo od tog gospodarskog subjekta.
           (4) Jedinstveni upravni odjel može zatražiti ponudu samo jednog gospodarskog subjekta za nabavu:  
-  pretplate na stručnu literaturu, časopise, knjige,
-  plaćanje kotizacije na edukacijama, savjetovanjima, stručnim usavršavanjima i seminarima
-  organizaciju službenih putovanja, hotelskih i restoranskih usluga, 
-  sredstava reprezentacije,
-  sredstava i opreme u svrhu zaštite zdravlja ljudi.
	(5) Nabave iz prethodnoga stavka čija je procijenjena vrijednost veća od 15.000,00 eura provode se putem modula jednostavne nabave u EOJN RH. 
2. Postupak jednostavne nabave putem javne objave u modulu jednostavne nabave u EOJN RH:

            Za nabavu robe i usluga čija je procijenjena vrijednost veća od 25.000,00 eura, a manja od 50.000,00 eura, te za nabavu radova čija je procijenjena vrijednost veća od 45.000,00 eura, a manja od 100.000,00 eura, Stručno povjerenstvo je obvezno sukladno Zakonu provesti postupak jednostavne nabave putem javne objave u modulu jednostavne nabave EOJN RH.

Članak 11.
           
            (1) Postupak jednostavne nabave iz članka 10. točke 1. i 2. započinje danom slanja poziva na dostavu ponuda, odnosno danom objave u modulu jednostavne nabave EOJN RH. 
            (2) Poziv na dostavu ponuda u pravilu sadrži: evidencijski broj nabave iz Plana nabave, upute ponuditeljima, procijenjenu vrijednost nabave, opis predmeta nabave, količinu predmeta nabave, troškovnik, tehničke specifikacije, rok i mjesto isporuke/izvršenja, rok valjanosti ponude, kriterij za odabir ponude, uvjete nabave, obračun te način i rok plaćanja, rok, način i mjesto dostave ponuda, osobu zaduženu za kontakt s ponuditeljima.
            (3) Ovisno o vrsti i vrijednosti predmeta nabave, u pozivu na dostavu ponuda Naručitelj može navesti i druge podatke kao i odrediti osnove za isključenje te dokumente kojima gospodarski subjekt dokazuje sposobnost i/ili jamstva primjerena vrsti i vrijednosti predmeta nabave.
            (4) U slučajevima navedenim u prethodnom stavku na odgovarajući se način primjenjuju odredbe Zakona.
            (5) Rok za dostavu ponuda mora biti primjeren, u trajanju od 5 do 10 dana, ovisno o vrsti i vrijednosti predmeta nabave.
            (6) Sva komunikacija između Naručitelja i gospodarskih subjekata te dostava ponuda, u okviru ovog članka, se obavlja putem modula EOJN RH.
            (7) Izvan sustava se mogu dostaviti samo oni dijelovi ponude odnosno dokumentacije koji se ne mogu dostaviti elektroničkim putem, ako je takva mogućnost predviđena pozivom na dostavu ponuda odnosno dokumentacijom o nabavi.
            (8) Za odabir ponude dovoljna je jedna pristigla ponuda koja udovoljava uvjetima iz poziva na dostavu ponuda. 
            (9) Otvaranje, pregled i ocjenu ponuda provode najmanje dva člana Stručnog povjerenstva te se o istome sastavlja zapisnik.
           (10) Otvaranje ponuda nije javno.
           (11) Pregled i ocjenu ponuda, uz članove Stručnog povjerenstva za nabavu, mogu provoditi i neovisne stručne osobe, ako je potrebno.

Članak 12.

           (1) Iznimno od članka 10. točke 2. ovog Pravilnika naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno članku 10. točki 1. u sljedećim slučajevima:

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
  (2) Razlozi za primjenu ovih iznimki navode se i obrazlažu u objavi u modulu jednostavne nabave EOJN RH.
 
VII. KRITERIJI ZA ODABIR PONUDE

Članak 13.

           (1) Kriteriji za odabir ponude su najniža cijena ili ekonomski najpovoljnija ponuda.
           (2) Ukoliko se odabire ekonomski najpovoljnija ponuda, kriteriji za odabir ponude su različiti kriteriji povezani s predmetom nabave pri čemu se na odgovarajući način primjenjuju odredbe Zakona.


VIII. ODLUKA O ODABIRU/PONIŠTENJU POSTUPKA NABAVE

Članak 14.

            (1) Na prijedlog Stručnog povjerenstva općinski načelnik donosi odluku o odabiru odnosno odluku o poništenju postupka jednostavne nabave.
            (2) Odluka o odabiru najmanje sadrži: podatke o Naručitelju, predmet nabave i evidencijski broj nabave iz Plana nabave, naziv ponuditelja čija je ponuda odabrana kao najpovoljnija te s kojim će Naručitelj sklopiti ugovor, razloge odbijanja ponuda, datum donošenja i potpis.
            (3) Odluka o poništenju postupka nabave najmanje sadrži: podatke o Naručitelju, predmet nabave i evidencijski broj nabave iz Plana nabave, obrazloženje razloga poništenja, datum donošenja i potpis.
(4) Rok za donošenje odluke o odabiru / poništenju iznosi 30 (trideset) dana od otvaranja ponuda, osim ako Naručitelj u pozivu ne odredi duži rok.
(5) Odluku o odabiru/poništenju postupka jednostavne nabave potpisuje čelnik tijela.
(6) Odluku o odabiru/poništenju s preslikom Zapisnika o pregledu i ocjeni ponuda dostavlja se svakom ponuditelju na isti način kao i poziv na dostavu ponuda.

IX. ROK MIROVANJA I IZVRŠNOST ODLUKE O ODABIRU

Članak 15.

(1) Nakon donošenja odluke o odabiru Naručitelj ne smije sklopiti Ugovor o jednostavnoj nabavi prije isteka roka mirovanja.
(2) Rok mirovanja iznosi tri dana od dana dostave odluke ponuditeljima, odnosno objave odluke putem modula jednostavne nabave EOJN RH.
(3) Rok mirovanja ne primjenjuje se :
- u postupcima jednostavne nabave procijenjene vrijednosti jednake ili manje od 15.000,00 EUR, bez PDV-a.




(4) Odluka o odabiru odnosno odluka o poništenju postaje izvršna:
– istekom roka za podnošenje prigovora ako prigovor nije podnesen,
– dostavom rješenja kojim je pravodobno podneseni prigovor odbačen ili odbijen odnosno kojim je postupak po prigovoru obustavljen.”

            (5) Obavijest o odabiru/poništenju postupka nabave dostavlja se svim ponuditeljima na dokaziv način, a ako je poziv bio objavljen na internetskoj stranici ili kroz EOJN RH, obavijest se objavljuje na isti način.

 X. PRAVNA ZAŠTITA

Pravna zaštita – prigovor
Članak 16.

            (1) U postupcima procijenjene vrijednosti manje ili jednake 15.000,00 EUR bez PDV-a nije dopuštena žalba niti se može uložiti prigovor. 
            (2) Naručitelj može sklopiti ugovor ili izdati narudžbenicu odmah nakon primitka ponude koja odgovara uvjetima i zahtjevima Naručitelja. 
            (3) Gospodarski subjekt koji smatra da mu je postupanjem Naručitelja u postupku jednostavne nabave procijenjene vrijednosti veće od 15.000,00 eura povrijeđeno pravo ili pravni interes može podnijeti prigovor općinskom načelniku protiv odluke o odabiru ili odluke o poništenju postupka u roku od tri dana od dana dostave odnosno objave odluke putem modula jednostavne nabave EOJN RH.
            (4) Prigovor mora sadržavati sljedeće podatke i dokaze: 
- podatke o podnositelju prigovora (naziv ili osobno ime, OIB ili odgovarajući identifikacijski broj, ako je predviđen u nacionalnom zakonodavstvu, adresa sjedišta ili prebivališta)
- podatke o zastupniku ili punomoćniku, ako je primjenjivo, s priloženom valjanom punomoći
- naziv i sjedište naručitelja
- predmet prigovora
- broj objave ako je poznat i evidencijski broj nabave
- opis nepravilnosti i obrazloženje
- dokaze
- prigovorni zahtjev.
     	(5) Ako prigovor ne sadržava sve prethodno navedene podatke i dokaze, Naručitelj će pozvati podnositelja prigovora da ga u primjerenom roku, ne duljem od dva dana, dopuni ili ispravi. 
            (6) O prigovoru odlučuje općinski načelnik rješenjem u roku od osam dana od dana izjavljivanja prigovora.
            (7) Općinski načelnik može rješenjem: 
– obustaviti postupak po prigovoru ako podnositelj odustane od prigovora, 
– odbaciti prigovor koji je nepravodoban, nedopušten, neuredan ili ga je podnijela neovlaštena osoba, 
– odbiti prigovor kao neosnovan, 
– usvojiti prigovor, poništiti osporenu odluku ili radnju i vratiti postupak u odgovarajuću fazu.
            (8) Rješenje o prigovoru dostavlja se podnositelju prigovora elektroničkim sredstvima komunikacije putem modula jednostavne nabave EOJN RH.
            (9) Ako prigovor nije podnesen u propisanom roku, odluka o odabiru odnosno odluka o poništenju postaje izvršna istekom toga roka. Ako je prigovor pravodobno podnesen, odluka postaje izvršna dostavom rješenja kojim je prigovor odbačen ili odbijen odnosno kojim je postupak po prigovoru obustavljen. Ako je prigovor usvojen, osporena odluka se poništava, a postupak se vraća u odgovarajuću fazu.


           (10) Ako je nakon usvajanja prigovora donesena nova odluka o odabiru ili poništenju, na njezinu dostavu, pravo na prigovor, rok mirovanja i izvršnost primjenjuju se odredbe ovoga Pravilnika kao i na prvotnu odluku.
(11) Protiv rješenja o prigovoru žalba nije dopuštena, ali se može pokrenuti upravni spor pred nadležnim upravnim sudom.
(12) U postupku pravne zaštite ne plaća se naknada za pokretanje postupka.

XI. SKLAPANJE I IZVRŠAVANJE UGOVORA

Članak 17.

(1) Po izvršnosti odluke o odabiru, Naručitelj i odabrani ponuditelj sklapaju Ugovor o jednostavnoj nabavi u pisanom obliku, odnosno Naručitelj izdaje narudžbenicu odabranom ponuditelju.

(2) Odgovorna osoba za praćenje izvršenja ugovora obavezna je kontrolirati izvršenje ugovora kao i izvršenje po izdanim narudžbenicama te pravovremeno reagirati na svako kršenje ugovornih obveza na način da pravovremeno u uočenim nepravilnostima ili odstupanjima od ugovornih uvjeta bez odgode, obavijesti pročelnika JUO, odnosno čelnika tijela.
            (3) Ugovor o jednostavnoj nabavi može se izmijeniti tijekom njegova trajanja primjenjujući odgovarajuće odredbe članka 315. do 321. Zakona o javnoj nabavi, a osobito pazeći pri tome da  ukupno ugovorena vrijednost ne prelazi u višu kategoriju jednostavne nabave ili u kategoriju za koju je potrebno provesti postupak javne nabave, da se tome ne mijenja  bitno predmet ugovora niti narušavaju načela javne nabave.
            (4) Izmjene Ugovora o jednostavnoj nabavi osobito su dopuštene ako se odnose na:
- manje tehničke prilagodbe koje ne mijenjaju prirodu predmeta nabave
- produženje rokova izvršenja ugovora zbog objektivnih okolnosti koje naručitelj nije mogao predvidjeti
- promjene koje su nužne ako ne mijenjaju bitne elemente ugovora.

            (5) Izmjene ugovora ne smiju imati za posljedicu:
- promjenu predmeta nabave
- promjenu kriterija na temelju kojih je ponuda odabrana
- značajno povećanje vrijednosti ugovora koje bi utjecalo na izbor postupka nabave.

            (6) Pod uvjetom da se time ne prelazi u viši vrijednosni prag ili režim nabave, ako se prema ugovoru o građenju ukupna cijena utvrđuje konačnim obračunom, u slučaju da ukupan iznos prema konačnom obračunu nije viši od 5% od planirane cijene građenja utvrđene ugovorom, nije potrebno sklapanje dodatka ugovoru.
(7) Ugovori o jednostavnoj nabavi sklopljeni temeljem postupka iz članka 10. točaka 1. i 2. ovog Pravilnika mogu se razmijeniti u digitalnom obliku između ugovornih strana uz korištenje kvalificiranog elektroničkog potpisa.
(8) Ugovor o jednostavnoj nabavi mora sadržavati sve bitne sastojke ponude i biti u skladu s uvjetima iz poziva za dostavu ponuda i odabranom ponudom.

            (9) Ovlaštena osoba odgovorna za praćenje realizacije jednostavne nabave procijenjene vrijednosti jednake ili veće od praga za koji je zakonski propisana obveza unosa (sukladno važećem Pravilniku o planu nabave i registru ugovora) dužna je upisivati podatke o izvršenju nabave u Registar ugovora o javnoj nabavi.




XII. ANALOGNA PRIMJENA POJEDINIH ODREDBI I INSTITUTA IZ ZAKONA

Članak 18.

            (1) Na sve što nije regulirano ovim Pravilnikom Naručitelj može na odgovarajući način primjenjivati važeće odredbe Zakona o javnoj nabavi.
[bookmark: _Hlk234576924]	(2) U postupcima jednostavne nabave iz članka 10. točaka 1. i 2. Stručno povjerenstvo može, kada je to primjereno predmetu nabave, primijeniti pojedine institute Zakona kao što su pojašnjenje i upotpunjavanje ponude, ispravak računske pogreške, provjeru neuobičajeno niske ponude, uz poštivanje načela javne nabave.
	(3) U postupcima jednostavne nabave iz članka 10. točaka 1. i 2. Stručno povjerenstvo može, kada je to primjereno predmetu nabave i razmjerno složenosti predmeta nabave primijeniti odredbe Zakona o jamstvima, kriteriju za kvalitativni odabir gospodarskih subjekata, kriteriju za odabir ponude.
	(4) Gospodarski subjekti u postupku jednostavne nabave mogu nastupiti jednako kao što je Zakonom propisano za sudjelovanje gospodarskih subjekata u javnoj nabavi (zajednica ponuditelja, oslanjanje na sposobnost drugih gospodarskih subjekata te podugovaranjem).
	(5) Primjena instituta iz stavka 2. ovoga članka odnosi se na svrhu i način postupanja s ponudama, dok se rokovi i druga procesna pravila primjenjuju sukladno odredbama ovoga Pravilnika.
	(6) U slučaju nedoumica ili pravnih praznina u primjeni ovoga Pravilnika, pojedine odredbe tumače se uzimajući u obzir svrhu i načela Zakona te praksu njegove primjene, na odgovarajući način i samo ako priroda postupka jednostavne nabave to dopušta.

XIII. PRIJELAZNE I ZAVRŠNE ODREDBE

Članak 19.

            (1) Stupanjem na snagu ovog Pravilnika prestaje važiti Pravilnik o provedbi postupaka jednostavne nabave („Službeni glasnik Krapinsko - zagorske županije“ broj 37/26).

            (2) Postupci jednostavne nabave započeti prije stupanja na snagu ovoga Pravilnika dovršit će se prema odredbama Pravilnika koji je bio na snazi u vrijeme njihova pokretanja.

Članak 20.

            Ovaj Pravilnik stupa na snagu osmoga dana od dana objave u Službenom glasniku Krapinsko - zagorske županije, a isti će se kao i sve njegove izmjene i dopune objaviti na internet stranicama Općine Đurmanec te učiniti dostupnim u Elektroničkom oglasniku javne nabave Republike Hrvatske.

